One Tree Hill

Seriens utgangspunkt

Denne serien tar utgangspunkt i to halvbrødres liv. High school-eleven Lucas Scott (Chad Michael Murray) lever et rolig liv på utsiden av området til de elevene som er populære. Han er et stort basketballtalent – men gjemmer det bort ved å spille sammen med venner på en Street Basket-bane som de kaller «River Court». Han bor sammen med moren Karen (Moira Kelly), som har foreldreansvaret for Lucas helt alene. Lucas' halvbror, Nathan (James Lafferty) er derimot på den andre enden av skalaen. Han er det største baskettalentet Tree Hill har sett siden deres felles far Dan (Paul Johansson) rulet på arenaene, og han kan velge og vrake i de populære damene. De to halvbrødrene hater hverandre, og lever atskilte liv, hovedsakelig fordi Nathans (og Lucas' biologiske) manipulerende far har lagt opp til det.
Men deres skjebner begynner sakte, men sikkert å nærme seg hverandre når Lucas blir en del av skolens basketballag, Tree Hill Ravens, samtidig som han forelsker seg i Nathans kjæreste, Peyton (Hilarie Burton). Nathan prøver deretter å få Lucas til å trekke seg fra laget, blant annet ved å legge an på hans beste venn Haley (Bethany Joy Galeotti). I bakgrunnen lurer også den guttegale bestevenninnen til Peyton, Brooke (Sophia Bush), som blir veldig interessert i Lucas. Slik starter komplikasjonene i Tree Hill – stedet hvor ingenting forandret seg, frem til én outsider forandret alt.

Rolleliste

Her følger en liste over hovedrollene i serien og en liten beskrivelse av dem.

Lucas Scott

Spilt av Chad Michael Murray.
Lucas er en av de to halvbrødrene som serien først baserer seg på. I sesong 1 møter vi en Lucas som vi får vite har hatt en tøff oppvekst, med kun moren Karen til å oppdra ham og faren Dan som forlot ham før fødselen (noe som resulterte i trang økonomi), men han har likevel endt opp som en sympatisk type som er godt likt i Tree Hill. Han er ofte å finne på River Court med kompisene Skills, Mouth, Fergie og Junk, har en trofast og ekstentrisk bestevenn i Haley, en god mor i Karen og en god onkel i Keith. Først er Lucas og halvbroren Nathan fiender, men i løpet av sesongen finner de sakte, men sikkert tonen, og blir gode kamerater og brødre, noe som er stikk i strid med hans biologiske far Dans (seriens antagonist) ønsker.
Utover i serien blir Lucas' moralske dømmekraft satt på prøve gjentatte ganger, blant annet når han havner i trekantdrama med Brooke og Peyton, og når han skal prøve å felle Dan for diverse kriminelle brudd han har begått. Han kjemper mange ganger for ikke å trå over den moralske og mange ganger marginale linjen mellom godt og ondt. Lucas' største interesse er, foruten basketball, litteratur. Lucas er seriens faste voiceover frem til sesong 6, og de fleste sitatene er fra bøker han selv har lest. Lucas er også gudfar til Nathan og Haleys sønn, Jamie. Nathan og Haley har til og med oppkalt sønnen etter ham (Jamies fulle navn er James Lucas Scott). Han ble skrevet ut av serien i sesong 6, og endte serien med å gifte seg med Peyton og få en datter. Det siste vi ser av Lucas er at han kjører ut i solnedgangen med dem.
Murray ble egentlig tilbudt rollen som Nathan, men følte at han kunne identifisere seg bedre med Lucas, ettersom han og karakteren har likhetstrekk i fortiden. Det har flere ganger i DVD-kommentarene blitt påpekt at Murray ikke er veldig god til å spille basketball selv, og at basketscenene som regel tar tid når han er involvert.
Han forlot serien etter sesong 6. Årsaken er fremdeles uklar. Noen rykter går ut på at han ble sparket ut på grunn av for høye lønningskrav, andre rykter hevder at han bare sluttet for å konsentrere seg om andre prosjekt. Murray vender imidlertid tilbake i sesong 9 (finalesesongen), denne gangen kun for gjesterolle. Det er blitt offentliggjort at grunnen er at Lucas skal hjelpe Haley gjennom en vanskelig periode.

Nathan Scott

Spilt av James Lafferty.
Den andre av halvbrødrene som serien begynner med å fokusere på. Nathan har alltid badet i sine foreldres penger, han er populær på skolen, hvor han er sammen med den mest populære jenta (Peyton) og er det lokale basketballagets største stjerne. Men Nathan har også sine indre demoner å kjempe med. Faren presser ham hardt for at han skal bli enda bedre på basketballbanen, og moren er først jobbnarkoman, og så pillenarkoman. Det blir ikke bedre av at Peyton blir lei av bølleoppførselen hans og slår opp.
Nathan prøver å føle seg bedre ved å irritere Lucas, og planen hans er å bli sammen med Haley, bestevennen til Lucas, for å klare det best mulig. Men Nathan oppdager to ting: at Lucas slett ikke er den drittungen han trodde han var, og at han blir forelsket i Haley. Dermed gjør han et forsøk på å forandre seg til det bedre. Utover i serien gifter Nathan og Haley seg, og vi får bli med på alle ekteskapets oppturer så vel som nedturer. De får en sønn på slutten av sesong 4.
Etter at Murray sa nei til rollen som Nathan, ble Lafferty valgt først og fremst på grunn av sine gode ferdigheter på basketballbanen. Nathan er en av tre karakterer som har vært med i serien fra start til slutt.

Peyton Sawyer (Scott)

Spilt av Hilarie Burton.
I likhet med Nathan starter Peyton som en usympatisk karakter. Men så møter hun Lucas, som hun påstår kan "se rett gjennom henne", noe som får frem det beste i henne. Hun faller øyeblikkelig for ham, og er tydelig forelsket i ham gjennom hele serien, selv om hun hadde et par andre forhold også. Peyton er for øvrig bestevenninne med Brooke, som hun har kjent gjennom hele oppveksten og gått gjennom det meste sammen med.
Deres forhold blir imidlertid satt på spill gjentatte ganger gjennom deres felles følelser for Lucas. Peyton utvikler også et tett forhold med Haley. Hennes største lidenskaper er musikk og kunst. Hun har et fast uttrykk: "People always leave." Hun er i det hele tatt omsvermet av at mindre gode ting skjer henne, og den eneste som er der for henne konstant, er sjelevennen Lucas, som hun altså gifter seg og får en datter ( Sawyer ) med i sesong 6.
Peyton ble skrevet ut av serien etter sesong 6. Serieskaper Schwahn følte at dersom Lucas først skulle ut av serien, var det eneste rette at Peyton dro sammen med ham.

Haley James (Scott)

Spilt av Bethany Joy Lenz.
Haley er Lucas' beste venn, en sann skolenerd og er generelt sett eksentrisk, rappkjeftet og energisk i væremåten. Haley kommer fra en stor familie, men tilbrakte likevel store deler av oppveksten sammen med Lucas. I starten av serien er Haley på mange måter et ledd i konflikten mellom Lucas og Nathan, noe som hun naturligvis ikke setter særlig stor pris på; det setter både det nystartede forholdet med Nathan og det eldgamle vennskapet med Lucas på prøve. Særlig Lucas føler seg bedratt da hun avslører at hun hjelper Nathan.
Haley jobber på Karen's Café, forretningen til Lucas' mor. Hun er en ivrig støttelærer for elevene, og ikke minst har hun en hemmelig drøm om å bli sanger. Hun får et tett forhold til både Peyton og Brooke, og gifter seg med Nathan. Artistdrømmen blir også virkelighet utover i serien, men en stor del av hennes del av historien i sesong 2 går med til hennes dilemma om hun skal velge ekteskapet eller karrieren. Hun og Nathan får til slutt sønnen Jamie sammen, og gjør Lucas og Brooke til gudforeldre i sesong 4.
I likhet med Nathan og Brooke er Haley med til siste slutt i serien.

Brooke Davis

Spilt av Sophia Bush.
Brooke er den av karakterene som kanskje har de to mest motsigende sidene ved seg selv – på utsiden ser hun ut som en vanlig cheerleader, populær på skolen, masse samvær med gutter, og alt det som følger med. Men på innsiden er hun bare ei vanlig jente som sørger over å ikke ha foreldre som bryr seg nok om henne, og ikke er tilfreds med hvordan folk ser på henne. Lucas blir tiltrukket av denne siden av Brooke, og de er sammen i to perioder i serien. Hun er også Peytons beste venn og en del av trekantdramaet mellom Peyton, Lucas og henne selv. Hun kommer på kant med Lucas og Peyton når hun får vite at de kysset begge gangene hun var sammen med Lucas, men kommer over etter mye om og men over det. Brookes største drøm er å bli motedesigner – faktisk kan hun ikke tenke seg noe annet hun kan gjøre med livet sitt. Hun får et veldig tett forhold til både Haley, Mouth og Karen i serien. Hun blir i sesong 4 gudmor til Nathan og Haleys sønn, Jamie.
Hun lengter etter kjærligheten, ønsker å bli elsket, men er redd for å bli såret. Hun har et inderlig ønske om å bli gravid, men får beskjeden om at hun ikke kan få barn. Ønsket om å bli mor er sterkt, hun tar inn et fosterbarn, Samantha, og "låner" Angie, et sykt barn som trenger operasjon. 
Hun møter Julian Baker, filmregissør og ekskjæresten til Peyton. Brooke og Julian faller for hverandre og gifter seg. De planlegger å adoptere, men da får Brooke beskjed om at det umulige har hendt; hun er gravid. Hun føder tvillinggutter og får oppfylt en av sine største drømmer: nemlig det å bli mor.
Hun er den siste av karakterene som har vært fast inventar i alle ni sesonger.

Dan Scott

Spilt av Paul Johansson.
Hovedantagonisten i seriens første fire sesonger, og er i stor grad den som trekker i trådene. Dan er Lucas' biologiske far, men de har aldri hatt kontakt. Han har hele tiden vært en usympatisk drittsekk som er bitter over sin ødelagte basketballkarriere og prøver å lesse sin frustrasjon over på Nathan. Når forholdet til både Nathan og kona Deb havarerer, prøver han å manipulere seg inn i livet til Lucas. Alt dette starter en maktkamp mellom Dan og de andre i Scott-familien.
Selv om Dan blir sett på som en usympatisk drittsekk, er han også en misforstått karakter. Flere av handlingene hans blir gjort av hevn og sinne og gleden over å såre andre som har såret ham først. Dan ønsket å være en del av livet til Lucas, han ønsket å betale barnebidrag, og han møtte opp da han ble født. Men da han kom til fødestua var allerede Keith der og holdt Lucas, og Dan snudde i døra. Han ble deretter stengt ute av Lucas' liv, dermed stengte han Lucas ute av sitt.
I skoleskytingsepisoden i sesong 3 dreper han Keith, men ingen finner ut at av at det var ham, siden alle tror den forstyrrede eleven Jimmy Edwards skjøt ham. I virkeligheten begikk Jimmy selvmord, mens Dan plukket opp pistolen i etterkant og drepte Keith med den. I sesong 4 finner Lucas etterhvert ut sannheten, og på slutten av sesongen ender Dan i fengsel. Først der innser han for fullt alle feilene han har gjort opp igjennom årene.

Karen Roe

Spilt av Moira Kelly.
Moren til Lucas. Dan gjorde henne gravid under high school, men forlot henne og Lucas før Lucas ble født. Likevel klarte Karen (med hjelp fra Keith) å oppdra Lucas til å bli en bra mann. Hun har et tett forhold til Haley og etter hvert Deb og Brooke, og er forelsket i Keith. Til daglig driver hun Karens Cafe, som ofte er tilholdssted for blant annet Lucas og Haley, som også jobber der på diverse tidspunkter i de første sesongene.

Deb Scott

Spilt av Barbara Alyn Woods.
Nathans mor. Hun starter som jobbnarkoman. Så prøver hun å jobbe litt mindre for å få mer tid med familien, men det ender med at ekteskapet med Dan ryker, Nathan vil ikke ha noe med henne å gjøre, og hun blir pilleavhengig. Men i bunn og grunn har hun et godt hjerte, og hun og Karen er svært gode venner, noe som hjelper dem begge.

Keith Scott

Spilt av Craig Sheffer.
Lucas' (og Nathans) svært sympatiske onkel, som hjelper Karen med å oppdra ham. Keith er den Karen stoler mest på når det gjelder Lucas, selv om hun synes han feiler med å oppfølge ham når hun gir ham oppgaven. Han er like forelsket i Karen som Karen er i ham, men ingen av dem tør å innrømme det etter all familiehistorien som preger fortiden.
Keith og broren Dan har i alle år vært fiender. Dans hater Keith og tar livet av ham i sesong 3 hvor Dan skyter Keith og dreper ham.

Marvin «Mouth» McFadden

Spilt av Lee Norris.
Starter som en bikarakter i serien, men blir sakte, men sikkert en viktig karakter for serien. Mouth er ofte den som peker i den moralsk riktige retningen når folk trenger råd. Han blir også hemmelig forelsket i Brooke. Hans største drøm er å bli sportsjournalist, og han sitter alltid på sidelinjen og kommenterer når Lucas og de andre spiller på River Court. Han får oppfylt den drømmen fra og med sesong 5.

Antwon «Skills» Taylor

Spilt av Antwon Tanner.
En av Lucas' eldste venner, og en del av det opprinnelige River Court-laget. I likhet med Mouth kun en bikarakter i de første sesongene, men blir viktigere og viktigere jo lenger ut i serien man kommer. Han er ofte en såkalt comic relief, altså en som letter på stemningen i dramatiske settinger, men er også en som kan gi vise råd når det trengs. Han er også en ypperlig basketballspiller, og er med på skolelaget med Lucas og Nathan i sesong 4, som for øvrig er hans første sesong som fast karakter. Lenge sammen med den pene, men relativt uintelligente Bevin. Når Lucas forsvinner etter sesong 6, overtar Skills i stor grad ansvaret som gudfar for Jamie.

Coach «Whitey» Durham

Spilt av Barry Corbin.
Treneren for basketballaget Tree Hill Ravens. Men Whitey gjør mer enn å bare trene laget – han gir fra seg viktige livserfaringer til spillerne. I likhet med Mouth er han veldig opptatt av at man skal gjøre det som er moralsk riktig. Han er en slags bestefarsfigur for Lucas og Nathan de første sesongene, og har et godt forhold til Keith og Karen. Dan har imidlertid et horn i siden til ham – han mener at Whitey er skyld i at karrieren hans gikk fløyten. Det kommer frem at Whitey ikke er udelt uenig i det, men han synes at Dan har gjort langt mer enn nødvendig for å straffe de menneskene han mener er skyld i det, og gjengjelder nå hatet mot Dan for alt han har gjort mot Tree Hill – og da særlig mot Scott-familien.

Rachel Gatina

Spilt av Danneel Harris.
Kommer inn i historien i sesong 3. Rachel er i likhet med Brooke en typisk cheerleader, men har en forhistorie å se tilbake på; hun har vært overvektig og upopulær, og tok plastiske operasjoner for å snu om på livet. I motsetning til Brooke forblir hun imidlertid lenge en usympatisk karakter, og skaper som regel problemer for de andre karakterene – både med og uten hensikt. Hun bedrer seg imidlertid noe etter hvert, når hun blir bedre kjent med Brooke.

James Lucas «Jamie» Scott

Spilt av Jackson Brundage.
Sønnen til Nathan og Haley i sesong 5. Jamie har arvet litt fra både faren og moren; han er glad i basketball, supersmart, og opptrer ofte veslevoksent overfor de eldre karakterene.